Mets on multifunktsionaalne süsteem, kus lisaks rahalistele väärtustele on tugevalt esindatud ka keskkonnakaitselised ja sotsiaalsed väärtused. Murettekitav on metsaseaduseelnõu lähenemine, kus raiete kui kõige enam keskkonda häirivate tegevuste planeerimisel peavad metsamajandamise planeerijad lähtuma ainult seaduses sätestatud puude jämedusest  ning vanusest. Selline praktika ei tunnista metsaga seonduvaid teisi väärtusi ega funktsioone. ELF leiab, et puude vanus ja jämedus võivad küll olla üheks raiete kavandamise kriteeriumiks, kuid lisaks neile tuleb arvestada ka metsa teisi - ökoloogilisi, sotsiaalseid ja metsakaitselisi karakteristikuid.